ས་ཀྱི་ཐོ་སོགས།
༄༅།  ། བླ་མ་དམ་པ་རྣམས་ལ་སྐྱབས་ཞུས་ཀྱི་
ཐོ་སོགས་བཞུགས།  ༄༅༅།  ། རྒྱལ་བ་ཐམས་ཅད་མཁྱེན་པ་ལ།  ༧གངས་ཅན་མཁས་གྲུབ་ཀུན་གྱི་གཙུག་ཏུ་ཞབས་སེན་མངོན་པར་བཀོད་པ་༧གོང་ས་སྐྱབས་མགོན་མཆོག་གི་ཞབས་ཟུང་གསེར་གྱི་འཁོར་ལོ་དྲི་མ་མེད་པའི་དྲུང་དུ།  ཡན་ལག་མཆོག་གིས་རྣམ་པར་འདུད་དེ་ལན་བརྒྱ་ཕྲག་དུ་མར་ཕྱག་དང་བཅས་ཏེ་གསོལ་བ་འདེབས་པ་ནི།  ༧གང་གི་ཐུགས་བསྐྱེད་དང་ཚོགས་གཉིས་རིན་ཆེན་ཁམས་ལས་གྲུབ་པའི་མཚན་དཔེའི་ཉིན་བྱེད་བལྟ་བས་མི་ངོམས་ཤིང་འཕྲིན་ལས་ཀྱི་འོད་ཟེར་བྱེ་བ་དུ་མས་སྐྱེ་དགུ་ཀུན་གྱི་བློ་གྲོས་ཀྱི་པདྨོ་གསལ་བར་ཕྱེ་བཞིན་བཞུགས་པ་བཀའ་དྲིན་འཁོར་མཐའ་མེད་པར་གྱུར།  སླར་ཡང་སྐྱེ་དགུ་མ་ལུས་པ་སྲིད་ཞིའི་ཚ་གདུང་ལས་སྐྱོབ་ཕྱིར་རྡོ་རྗེའི་ཁྲི་ལས་ནམ་ཡང་གཡོ་བ་མེད་པར་བཞུགས་སུ་གསོལ་བ་དང་།  བདག་ཉམ་ཐག་ལྟོས་བཅས་ལ་སོགས་པ་འདི་ནས་བྱང་ཆུབ་མ་ཐོབ་ཀྱི་བར་དུ་ཐུགས་བརྩེ་བའི་ལྕགས་ཀྱུས་ནམ་ཡང་འདོར་བ་མེད་པ་མཁྱེན་མཁྱེན།  ཞེས་གསོལ་བ་འདེབས་རྟེན་ལྷ་རྫས་ནང་མཛོད་དྲི་མེད།  སྟོན་པ་ཐུབ་པའི་དབང་པོའི་སྣང་བརྙན་ལི་མ།  ཐེག་ཆེན་རྡོར་དྲིལ།  དངུལ་སྲང་ལྔ་བཅུ་ཡོད་པའི་རྟ་མིག་མ་བཅས་མདོ་ཁམས་ཏྲེ་ཤོད་ཀྱི་སའི་ཆར་འཁོད་པའི་ལམ་བྲག་བླ་མའི་མིང་ཅན་གྱིས་ཆུ་ཁྱི་ལོའི་ཟླ་བའི་དཀར་ཕྱོགས་ཀྱི་ཚེས་ལ་འབུལ་ལམ་ཞུས། །  ། ། ༈པཎ་ཆེན་རིན་པོ་ཆེར།  རབ་འབྱམས་རྒྱལ་བའི་དཀྱིལ་འཁོར་མ་ལུས་པའི་བྱེད་པོ་གསུམ་ལྡན་རྡོ་རྗེ་འཆང་གང་གི་ཞབས་ཟུང་གསེར་གྱི་པདྨོ་རྣམ་པར་བཞད་པའི་དྲུང་དུ།  དང་བའི་ཡིད་ཀྱིས་ལན་བརྒྱ་ཕྲག་དུ་མར་ཕྱག་དང་བཅས་ཏེ་གསོལ་བ་འདེབས་པ་ནི།  དཔག་མེད་བསྐལ་པར་བསྒྲུབས་པའི་ཚོགས་གཉིས་རྒྱ་མཚོའི་འཇིངས་ལས་ཐོན་པའི་མཚན་དཔེའི་དཔག་བསམ་ལྗོན་པ་སྐྱེ་དགུ་ཡོངས་ཀྱི་དགའ་སྟོན་དུ་མངོན་པར་གསལ་ཞིང་དྭངས་པ་ནས་འཕྲིན་ལས་ནམ་མཁའི་ཁམས་ཀུན་ཁྱབ་པར་བཞུགས་པ་བཀའ་དྲིན་བླ་ན་མེད་པར་གྱུར།  སླར་ཡང་བདག་ཅག་སྐྱེ་འགྲོ་མ་ལུས་པ་སྲིད་ཞིའི་གདུང་བ་ཀུན་ལས་སྐྱོབ་ཕྱིར་༧གཟུགས་སྐུ་དཔག་བསམ་དབང་པོ་ལྷུན་པོའི་ཁམས་ལྟར་ཤིན་ཏུ་བརྟན་པ་ནས་འཕྲིན་ལས་རྣམ་བཞིའི་དགོས་འདོད་ཀྱི་གྲུ་ཆར་ཆེན་པོ་ཁམས་གསུམ་སྐྱེ་འགྲོ་ཡོངས་ལ་གནས་སྐབས་དང་མཐར་ཐུག་གི་འདོད་དགུ་མ་ལུས་པ་སྩོལ་བ་དང་།  བདག་ལམ་བྲག་བླ་མར་འབོད་པ་ཉམ་ཆུང་ལྟོས་བཅས་མ་ལུས་པ་དེང་ནས་བྱང་ཆུབ་བར་དུ་ཐུགས་རྗེའི་ལྕགས་ཀྱུས་བཟུང་གསང་གསུང་འཕྲིན་ལས་ཀྱི་ར་བས་བསྐོར་ནས་རྒྱལ་བསྟན་མཆོག་གི་དབྱིངས་ལས་ནམ་ཡང་འབྲལ་བ་མེད་པའི་སྐྱབས་འཇུག་ཐུགས་རྗེས་གཟིགས་པ་མཁྱེན་ནོ།  ། ཞེས་གསོལ་བ་འདེབས་རྟེན་ལྷ་རྫས་སྲིད་དུ་རིང་བ།  སྤྱན་རས་གཟིགས་ཀྱི་སྣང་བརྙན།  ཐེག་ཆེན་རྡོར་དྲིལ།  རྒྱ་དངུལ་རྟ་རྨིག་མ་གཅིག་བཅས་མདོ་ཁམས་ཏྲེ་ཤོད་ཀྱི་སའི་ཆར་འཁོད་པའི་བཙུན་གཟུགས་ལམ་བྲག་བླ་མའི་མིང་ཅན་གྱིས་ཆུ་ཁྱི་ལོའི་ཟླ་བའི་དཀར་ཕྱོགས་ལ་ཚེས་དགེ་བར་འབུལ་ལམ་ཞུས། །  ། ། ༈ཕུར་ལྕོག་ལ།   དུས་གསུམ་རྒྱལ་བའི་སྤྱི་གཟུགས་བྱམས་མགོན་མི་ཡི་གཟུགས་ཅན་གང་གི་ཞབས་སྟེགས་གསེར་གྱི་འཁོར་ལོ་དྲི་མ་མེད་པའི་དྲུང་དུ།  བདག་ལུས་ཞིང་གི་རྡུལ་སྙེད་ཀྱི་གྲངས་དང་མཉམ་པར་སྤྲུལ་ནས་མགོ་བོས་ལན་བརྒྱ་ཕྲག་དུ་མར་བཏུད་དེ་ཕྱག་འཚལ་ཞིང་གསོལ་བ་འདེབས་པ་ནི།  གྲངས་མེད་བསྐལ་པ་དུ་མར་གོམས་པའི་ཚོགས་གཉིས་ཀྱི་རྒྱ་མཚོ་ལས་མངོན་པར་ཐོན་པའི་མཚན་དཔེ་གསེར་གྱི་པད་སྡོང་ནག་ཕྱོགས་ཆུ་འཛིན་གྱི་དྲི་མས་ནམ་ཡང་མ་བསྒྲིབས་པར་སྐལ་ལྡན་སྐྱེ་འགྲོ་ཡོངས་ཀྱི་དགའ་སྟོན་དུ་མངོན་པར་གསལ་ཞིང་བཞུགས་པ་བཀའ་དྲིན་དཔག་ཏུ་མེད་པ་ཆེ།  ༧གང་གི་ཐུགས་རྗེའི་གྲིབ་བསིལ་གྱིས་མངོན་པར་འཚོ་བའི་ཉམ་ཆུང་རྒན་པོ་བདག་ཀྱང་སྔོན་ཆད་༧བླ་མའི་ཐུགས་རྗེའི་ལྔ་པའི་ལམ་དུ་མ་གྱུར་ཙམ་དུ་འཁོད་ལགས།  སླར་ཡང་གསོལ་བ་འདེབས་པའི་སྙིང་པོ་བདག་སོགས་འགྲོ་བ་མ་ལུས་པ་སྐྱོབ་པའི་ཕྱིར་དུ་བསྐལ་པ་མང་པོའི་སྔ་རོལ་ནས་ཐུགས་རྗེ་ཆེན་པོ་ལ་མངོན་པར་གོམས་ཞིང་དམ་བཅའ་བརྟན་པོ་བསྒྲུབས་ལགས་ན་དེང་དུས་སྐྱེ་བོ་ལས་ངན་གྱི་གདུག་རྩུབ་ཤིན་ཏུ་ཆེ་བས་གཙེས་ན་ཡང་སྔོན་གོམས་ཀྱི་བཟོད་པའི་གོ་ཆ་ཆེར་བགོས་ཏེ་བདག་ཅག་སྐྱེ་འགྲོ་མ་ལུས་པ་སྲིད་ཞིའི་གདུང་བ་ལས་བསྐྱབས་ཏེ་བྱང་ཆུབ་མཆོག་གི་དགའ་སྟོན་ལ་འགོད་ཕྱིར་ཞབས་ཟུང་རིན་པོ་ཆེ་རྡོ་རྗེའི་ཁྲི་ལས་ནམ་ཡང་གཡོ་བ་མེད་པར་བརྟན་པར་བཞུགས་སུ་གསོལ་བ་དང་།  ཕྲན་ཆུང་བདག་དང་བདག་གི་ཟླ་བོ་རྒན་གཞོན་གཉིས་ཡོད་པས་གཙོ་བྱས་སློབ་འཁོར་ལྟོས་བཅས་འབྲེལ་ཚད་མ་ལུས་པ་དུས་འདི་ནས་བཟུང་བྱང་ཆུབ་མ་ཐོབ་བར་དུ་༧མགོན་པོ་ཁྱོད་ཀྱི་བྱམས་བརྩེའི་ར་བ་ནས་སྐད་ཅིག་ཙམ་ཡང་འདོར་བ་མེད་པ་མཁྱེན་ནོ།  ། ཞེས་གསོལ་བ་འདེབས་རྟེན་མཚོན་བྱེད་ཁ་བཏགས་སྲིད་དུ་རིང་བ་དང་།  དུས་གསུམ་སངས་རྒྱས་ཀྱི་སྐུ་རྒྱ་བཟོ་མ།  ཐེག་ཆེན་རྡོར་དྲིལ།  ཌཱ་མ་རུ་བོ་དེ་རྩེའི་འཕྲེང་བ་དངུལ་གྱི་མདོ་འཛིན་དང་གསེར་གྱི་བཅུ་ཚད།  བྱུར་རྡོག་བདུན་དང་།  གཡུ་རྡོ་གཅིག་མུ་མེན་རྡོག་གཅིག་བཅས་ཀྱི་རྒྱན་ལྡན།  དངུལ་དམ་ཆུང་ངུ་གཡུ་དང་བྱུ་རུའི་ཕྲ་ལྡན་ཤུབས་དང་བཅས་པ།  ཤེལ་དམ་ཆ།  རྒྱ་དངུལ་སྲང་༢༥བཅས་མདོ་ཁམས་ཏྲེ་ཤོད་ཀྱི་སའི་ཆར་དགེ་འཕེལ་རི་ཁྲོད་དུ་འབོད་པའི་ལམ་བྲག་བླ་མའི་མིང་ཅན་དགེ་སློང་བསྐལ་བཟང་རྣམ་རྒྱལ་གྱིས་ཆུ་ཁྱི་ལོའི་ཟླ་བའི་ཚེས་ལ་འབུལ་ལམ་ཞུས། །  ། ། ༈ཡོངས་འཛིན་ངག་དབང་ཆོས་གྲགས་སྐུ་སྐྱེ་ལ།  ༧ཡེ་ཤེས་ཆེན་པོའི་ནམ་མཁའ་མཛོད་ལ་མངའ་བསྒྱུར་བའི་ཐུབ་བསྟན་ཆོས་ཀྱི་ཉི་མ་གང་གི་ཞབས་པད་དྲི་མ་མེད་པའི་དྲུང་དུ།  སྒོ་གསུམ་དང་བའི་སྒོ་ནས་ཕྱག་དང་བཅས་ཏེ་གསོལ་བ་འདེབས་པ་ནི།  བདག་ཉིད་ཆེན་པོ་གང་གི་ཐུགས་བསྐྱེད་དང་སྨོན་ལམ་རྒྱ་མཚོའི་དཔལ་ལས་འཁྲུངས་པའི་༧གཟུགས་སྐུ་ཡོངས་འདུས་དབང་པོ་སྐྱེ་འགྲོའི་བསོད་ནམས་ཀྱི་ཞིང་མཆོག་ཏུ་བརྟན་པར་བཞུགས་པ་ནས་རླབས་ཆེན་འཕྲིན་ལས་ཀྱི་མཛད་པ་བཟང་པོའི་སྒོ་འཕར་ཕྱེ་སྟེ་སྐལ་ལྡན་སྐྱེ་འགྲོ་ཡོངས་ལ་བློ་གྲོས་ཀྱི་སྣང་བ་སྦྱིན་པར་མཛད་པ་བཀའ་དྲིན་དཔག་ཏུ་མེད་པ་ཆེ།  སླར་ཡང་ཐུགས་རྗེ་ཆེན་པོའི་འོད་དཀར་གྱིས་འཚོ་བའི་སྐལ་ལྡན་རྣམས་ལ་ཐུགས་བརྩེ་བ་ཆེན་པོས་ཉེ་བར་བསྐྱོད་དེ་ཞབས་ཟུང་རྡོ་རྗེའི་ཁྲི་ལས་ནམ་ཡང་མི་གཡོ་བར་རྒྱ་མཚོ་ཆེན་པོའི་ཆུ་ཐིགས་ཀྱི་གྲངས་དང་མཉམ་པའི་བསྐལ་པར་བརྟན་པར་བཞུགས་ནས་སོ་སོའི་དབང་པོ་དང་འཚམ་པའི་ཆོས་ཀྱིས་ཐེག་པ་མཆོག་གི་ལམ་ལ་བཀྲི་བར་མཛད་དུ་གསོལ་བ་དང་ཞེས་གསོལ་བ་འདེབས་པ་དང་།  ཁྱད་པར་དུ་ཡང་འཁོར་བ་སྡུག་བསྔལ་གྱི་མུན་པར་ཆུད་པའི་བདག་ལྟོས་བཅས་འབྲེལ་ཚད་ཐམས་ཅད་འདི་ནས་བཟུང་བྱང་ཆུབ་བར་དུ་གང་གི་ཐུགས་རྗེ་ཆེན་པོའི་རྣམ་འཕྲུལ་བསམ་གྱིས་མི་ཁྱབ་པས་དུས་ནམ་ཡང་མི་འདོར་བ་མཁྱེན་ནོ།  ། ཞེས་གསོལ་བ་འདེབས་མཚོན་ནང་མཛོད།  རྗེ་རིན་པོ་ཆེའི་སྐུ་བརྙན།  རྒྱ་དངུལ་སྲང་། །  ། ། ༈རྭ་སྒྲེང་ཚང་ལ།  རྒྱལ་བའི་བསྟན་པ་རིན་པོ་ཆེའི་ཆོས་སྲིད་ཡོངས་ལ་མངའ་བསྒྱུར་བའི་སྐྱབས་རྗེ་ཆོས་ཀྱི་ཉི་མ་ཆེན་པོ་གང་གི་ཞབས་ཀྱི་པད་མོ་དྲི་མ་མེད་པའི་དྲུང་དུ།  བདག་ལུས་གངྒཱའི་ཞིང་གི་རྡུལ་སྙེད་ཀྱི་གྲངས་དང་མཉམ་པར་སྤྲུལ་ནས་ཕྱག་འཚལ་ཞིང་གསོལ་བ་འདེབས་པ་ནི།  སྔོན་བསྐལ་པ་རྒྱ་མཚོའི་སྔ་རོལ་ནས་བདག་ཅག་མཁའ་མཉམ་གྱི་ཡིད་ཅན་མ་ལུས་པ་ཉམ་ཐག་པའི་གདུང་བ་ལས་འདྲེན་པའི་ཕྱིར་དུ་བདེ་གཤེགས་རྒྱ་མཚོའི་སྤྱན་སྔར་ཐུགས་བསྐྱེད་དམ་བཅའི་རླབས་ཆེན་བསོད་ནམས་དཔུང་གིས་དྲངས་པའི་མཚན་དཔེའི་ཤིང་རྟ་ཆེན་པོ་འགྲོ་བ་ཀུན་གྱི་མགོན་དུ་བརྟན་པར་བཞུགས་པ་ནས་ཟབ་རྒྱས་ཆོས་ཀྱི་རྔ་ཆེན་སྲིད་རྩེའི་དབྱིངས་སུ་སྒྲོགས་པར་མཛད་པ་ནི་བཀའ་དྲིན་བླ་ན་མེད་པ་ཆེ།  སླར་ཡང་གཟུགས་སྐུ་རྟ་བདུན་དབང་པོ་འཁོར་བ་ཇི་སྲིད་ཀྱི་བར་བརྟན་པར་བཞུགས་ནས་འཕྲིན་ལས་ཀྱི་འོད་ཟེར་བྱེ་བ་འབུམ་ཕྲག་དུ་མས་བདག་ཅག་འགྲོ་བ་རྣམས་སྨིན་གྲོལ་གྱི་ལམ་བཟང་པོ་ལ་འགོད་དགོས་ཞེས་གསོལ་བ་འདེབས་པ་དང་།  ལྷག་པར་བདག་དགེ་སློང་བསྐལ་བཟང་རྣམ་རྒྱལ་གྲྭ་སློབ་ལྟོས་བཅས་འབྲེལ་ཚད་རྣམས་བྱང་ཆུབ་མ་ཐོབ་ཀྱི་བར་དུ་༧བླ་མ་དམ་པས་འབྲལ་མེད་རྗེས་སུ་བཟུང་སྟེ་རྒྱལ་བའི་དམ་ཆོས་མ་ལུས་པ་འཛིན་པར་ནུས་པའི་སྐྱབས་འཇུག་ཐུགས་རྗེའི་ཀློང་ནས་ནམ་ཡང་འདོར་བ་མེད་པ་མཁྱེན་ནོ། །  ། ། ༈རྒྱུད་སྟོད་མཁས་སྤྲུལ་ལ།  དུས་གསུམ་བདེ་གཤེགས་ཀུན་གྱི་གསང་གསུམ་མི་ཟད་མཛོད་ལ་མངའ་བརྙེས་པའི་མཆོག་གི་སྤྲུལ་སྐུ་རིན་པོ་ཆེའི་ཞབས་དྲུང་དུ།  དང་བའི་ཡིད་ཀྱིས་སྒོ་ནས་ཡན་ལག་མཆོག་གིས་ཞབས་ལ་ལེགས་པར་བཏུད་དེ་གསོལ་བ་འདེབས་པ་ནི།  རིང་ནས་གོམས་པའི་རླབས་ཆེན་དགེ་ཚོགས་ཀྱི་ལྗོན་པའི་འབྲས་བཟང་དུས་སུ་སྨིན་པའི་མཚན་དཔེའི་དཀྱིལ་འཁོར་བལྟ་བས་ཆོག་མི་ཤེས་ཤིང་དྲུག་ཅུའི་དབྱངས་ཀྱི་ཡན་ལག་དང་ལྡན་པའི་གསུང་གི་ང་རོས་འཆད་རྩོད་རྩམ་གསུམ་གྱི་བསྟན་པ་རིན་པོ་ཆེ་ཉིན་མོ་ལྟར་གསལ་བར་མཛད་པ་བཀའ་དྲིན་ཆེ།  སླར་ཡང་གྲངས་མེད་སྐྱེ་འགྲོའི་མགོན་དུ་བརྟན་པར་བཞུགས་ནས་ཐེག་མཆོག་ཆོས་ཀྱི་སྒྲ་དབྱངས་ཀྱིས་འགྲོ་བ་མ་ལུས་པ་སྲིད་ཞིའི་ཚ་གདུང་ལས་སྐྱོབ་པར་མཛད་དུ་གསོལ་ཞེས་གསོལ་བ་འདེབས་པ་ནི།  ལྷག་པར་མ་རིག་པའི་ལིང་ཏོག་གིས་རིང་མོ་ནས་བསྒྲིབས་པའི་དགེ་སློང་བསྐལ་བཟང་རྣམ་རྒྱལ་ལྟོས་བཅས་འབྲེལ་ཚད་ཐམས་ཅད་དུས་དང་རྣམ་པ་ཀུན་དུ་མཆོག་སྤྲུལ་རིན་པོ་ཆེའི་ཐུགས་ཟབ་ཡངས་མཁྱེན་བརྩེའི་ནུས་པའི་ཀློང་ནས་ནམ་ཡང་འདོར་བ་མེད་པ་མཁྱེན་ནོ།  ། ཞེས་྾། །  ། ། ༈རྒྱལ་ཚབ་རིན་པོ་ཆེར།  བསྟན་པ་རིན་པོ་ཆེའི་རྩ་ལག་དམ་པར་གྱུར་པ་མཆོག་གི་སྤྲུལ་པའི་སྐུ་རིན་པོ་ཆེ་ཞབས་ཀྱི་པདྨོའི་དྲུང་དུ། ༈ཕུར་ལྕོག་རབ་འབྱམས་པའི་སྤྲུལ་སྐུ་ལ།   རྒྱ་ཆེན་ཆོས་ཀྱི་སྤྱན་ལྡན་སྤྲུལ་སྐུ་རིན་པོ་ཆེའི་ཞབས་དྲུང་དུ། ༈ཕྱག་མཛོད།  ཤེས་བྱ་ཀུན་ལ་མཁྱེན་པའི་སྤྱན་ལྡན་ཕྱག་མཛོད་བྱམས་པ་དགེ་ལེགས་ཀྱི་དྲུང་དུ། ༈གཙང་པ་དཔོན་སློབ།  ༧འཇམ་མགོན་བསྟན་པའི་ཉིན་བྱེད་མཁན་ཆེན་མཆོག་སྤྲུལ་རིན་པོ་ཆེའི། ༈ཡོངས་འཛིན་པཎྜི་ཏ།  སྙན་བརྒྱུད་བསྟན་པའི་མངའ་བདག་རྗེ་བཙུན་མཆོག་གི་སྤྲུལ་པའི་སྐུ་གང་གི་ཞབས་པད་དྲི་མ་མེད་པའི། ༈ཕྱག་མཛོད།   ཆོས་ཀྱི་སྤྱན་ལྡན་ཡོངས་ཀྱི་དགེ་བའི་བཤེས་གཉེན་ཆེན་པོ་ཕྱག་མཛོད་རྗེ་དྲུང་ལགས་ཀྱི། ༈ཡོངས་འཛིན་པཎྜི་ཏའི་སྤྲུལ་སྐུ་ལ།  ༧སྙན་བརྒྱུད་བསྟན་པའི་མངའ་བདག་རྗེ་བཙུན་མཆོག་གི་སྤྲུལ་པའི་སྐུ་གང་གི་ཞབས་ཟུང་པདྨོ་དྲི་མ་མེད་པའི་དྲུང་དུ།  སྒོ་གསུམ་དང་བ་ཆེན་པོས་ཕྱག་དང་བཅས་ཏེ་གསོལ་བ་འདེབས་འབྲས།  བདག་ཅག་སྐྱེ་འགྲོ་རྣམས་ལ་ཐུགས་རྗེའི་འཇུག་པ་དུས་ལས་མི་ཡོལ་བ་མཚུངས་བྲལ་སྤྲུལ་སྐུ་ཟླ་བ་གསར་པའི་ཞབས་སེན་སྐྱེ་འགྲོ་ཡོངས་ཀྱི་གཙུག་གི་རྒྱན་དུ་ཤར་བ་བཀའ་དྲིན་བསམ་གྱིས་མི་ཁྱབ་པ་ཆེ་ལགས།  དེང་དུས་སྐྱེ་འགྲོ་ཀུན་གྱི་ཕན་བདེའི་འབྱུང་གནས་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བསྟན་པ་རིན་པོ་ཆེའི་དཔལ་དུ་ཞབས་སེན་རྡོ་རྗེའི་ཁྲི་ལས་མི་གཡོ་བར་མཆོག་ཏུ་བརྟན་པར་བཞུགས་ནས་༧རྗེ་བཙུན་སྐུ་གོང་མ་གང་གི་རྣམ་ཐར་ཇི་ལྟ་བ་བཞིན་དུ་མདོ་སྔགས་ཀྱི་ཆོས་ཀྱི་སྲིད་ལ་དབང་བསྒྱུར་ནས་ཀུན་མཁྱེན་འཇམ་དཔལ་སྙིང་པོའི་བསྟན་པ་མཐའ་དབུས་སྐྱེ་འགྲོ་ཡོངས་ལ་ཇི་ལྟ་བར་གསལ་བར་མཛད་པ་གསོལ་བ་འདེབས་ཤིང་།  བདག་ཅག་ཉམ་ཆུང་ལྟོས་བཅས་འབྲེལ་ཚད་རྣམས་ཀྱང་འདི་ནས་བཟུང་སྟེ་ཚེ་རབས་ཀྱི་འཕྲེང་བར་སྐད་ཅིག་ཙམ་ཡང་འབྲལ་བ་མེད་པར་མཁྱེན་བརྩེ་ནུས་པའི་འོད་ཞགས་རིང་པོས་རྗེས་སུ་བཟུང་དུ་གསོལ།  ཞེས་གསོལ་བ་འདེབས་པའི་རྟེན་མཚོན་བྱེད་ཙམ་དུ། །  ། ། ༈ཕྱག་མཛོད་ལ།  ཆོས་ཀྱི་སྤྱན་ལྡན་ཡོངས་ཀྱི་དགེ་བའི་བཤེས་གཉེན་ཆེན་པོ་ཕྱག་མཛོད་རྗེ་དྲུང་ལགས་ཀྱི་ཞབས་དྲུང་དུ།  གུས་པ་ཆེན་པོས་གསོལ་བ་འདེབས་པ་ནི།  དེང་རིན་པོ་ཆེ་ཉིད་སྐུ་ཚེ་ཞབས་པད་བརྟན་ཞིང་༧རྗེ་བཙུན་གོང་མའི་འཕྲིན་ལས་ཀྱི་ཞབས་འདེགས་རྒྱ་གང་ཆེ་ངོས་ནས་༧མཆོག་གི་སྤྲུལ་པའི་སྐུ་རིན་པོ་ཆེ་ཆོས་ཀྱི་ཁྲི་ལ་མངའ་གསོལ་བ་སོགས་ཀྱི་ཞབས་འགྱུར་བླ་ན་མེད་པའི་ངོས་ནས་ཕྲན་ཆུང་བདག་ལ་ཐུགས་བརྩེ་བས་མ་བསྐྱུར་བའི་གནས་ཚུལ་ཞིབ་འཁོད་ཀྱི་གསུང་བྲིས་རྟེན་བརྒྱད་སྟོང་པའི་པར་ཕུད་ཀྱི་གླེགས་བམ་ཁ་བཏགས་བཅས་གནང་འབྱོར་བྱུང་བས་བཀའ་དྲིན་ཚད་ལས་འདས་པ་ཆེ།  ཕྲན་ཆུང་ཡང་༧མཆོག་གསུམ་འཕྲིན་ལས་ཀྱི་འོད་ཞགས་རིང་པོས་མངོན་པར་བཅིངས་པའི་མཐུས་གསར་འཚེ་མེད་པར་འདུ་བ་སྙོམས་ཁུལ་དུ་མཆིས་ལགས།  ཆེད་དུ་འབུལ་བ།  སླར་ཡང་རིན་པོ་ཆེ་བ་ཉིད་ཞབས་པད་སྲིད་མཐར་བརྟན་པ་ནས་༧མཆོག་གི་སྤྲུལ་སྐུ་རིན་པོ་ཆེའི་ཞབས་འགྱུར་གང་ཅིའི་སྐོར་ལ་ལྷོད་མེད་མཛད་པ་དང་།  ཕྲན་ཆུང་བདག་ཀྱང་ཐུགས་བརྩེ་བའི་དབྱིངས་ནས་མི་འདོར་བའི་བཀའ་མཆིད་ཆུ་བོའི་རྒྱུན་ལྟར་སྩོལ་བ་མཁྱེན་ནོ།  ། ཞེས་གསོལ་བ་འདེབས་མཚོན་྾། །  ། ། ༈ལྷ་ལྡན་སྨོན་ལམ་ཆེན་མོའི་མང་ཇའི་སྐྱབས་ཞུས་ཐོ།  མང་ཐོས་ནོར་བུའི་ཚོགས་ཀྱིས་ཡོངས་སུ་གཏམས་པའི་ངུར་སྨིག་འཛིན་པ་འཕགས་ཆེན་འདུས་པ་རྒྱ་མཚོའི་ཞབས་ཀྱི་པདྨོའི་དྲུང་དུ།  ལན་བརྒྱ་ཕྲག་དུ་མར་ཕྱག་དང་བཅས་ཏེ་གསོལ་བ་འདེབས་པ་ནི།  ༧རྒྱལ་བའི་བསྟན་པ་རིན་པོ་ཆེ་སྤྱི་དང་།  ཁྱད་པར་ཁམས་གསུམ་འགྲོ་བའི་བླ་མ་༧རྒྱལ་བ་བློ་བཟང་གྲགས་པའི་མདོ་སྔགས་ཀྱི་བསྟན་པ་རིན་པོ་ཆེ་མཐའ་དབུས་ཐམས་ཅད་དུ་དར་ཞིང་རྒྱས་པ་དང་།  དེ་འཛིན་གྱི་སྐྱེས་ཆེན་དམ་པ་༧རྒྱལ་བ་ཡབ་སྲས་གཙོ་མཛད་ད་ལྟ་གང་བཞུགས་ཐམས་ཅད་སྐུ་ཚེ་བརྟན་ཅིང་མཛད་འཕྲིན་རྒྱས་པ་དང་།  དགེ་འདུན་གྱི་སྡེ་ཐམས་ཅད་ལྟ་སྤྱོད་རྣམ་པར་དག་པ་མཐུན་ཞིང་རིགས་ལམ་བྱེ་བའི་འཕྲུལ་གྱིས་དྲངས་པའི་བཤད་སྒྲུབ་རྣམ་པར་དག་པ་དང་།  དེ་དག་གི་མཐུས་རྒྱལ་ཁམས་ཐམས་ཅད་དུ་ཆོས་ཀྱི་འབྱོར་པ་ཤིན་ཏུ་རྒྱས་པའི་བདེ་སྐྱིད་རྫོགས་ལྡན་གྱི་དཔལ་ལ་འགྲན་པ་བཞིན་དུ་ལོངས་སྤྱོད་པ་དང་།  ཕྲན་དགེ་སློང་བསྐལ་བཟང་རྣམ་རྒྱལ་ཟེར་བ་ལྟོས་བཅས་འབྲེལ་ཚད་ཐམས་ཅད་བྱང་ཆུབ་མ་ཐོབ་བར་དུ་འདུས་པ་རྒྱ་མཚོའི་སྐྱབས་འོག་ཏུ་མི་འབྲལ་བའི་ཆེད་དུ་དམིགས་འདུས་ཚོགས་སུ་མང་ཇ་བཅས་ཕུལ་བས་གོང་སྨྲོས་ཐམས་ཅད་ཡིད